Һарай бейеклектәрҙең шаҡтай  айырмаһы менән дөрөҫ геометрик композицияға эйә.  Ул үҙәк ике ҡатлы корпустан һәм уның менән тар галереялар ярҙамында тоташҡан һәм ике ослайып торған аркалар менән  ҡабырғалағы бер ҡатлы яҡтарҙан тора. Үҙәк корпустың мөйөштәре төрлө бейеклектәге ҡырлы башнялар менән уратып алынған, ҡабырға яҡтарҙың мөйөштәре башня рәүешле эскарптар менән нығытылған. Фасадтары ослайып торған аркалар, тәҙрә уйымдары, перспективалы нишалар, ҡырлы башнялар  менән ритмик бүленгән.  Эске планлаштырылыуы һарай классицизм архитектураһына хас симметрик. Һарай — архитектура төҙөлөшөндә планировкаһында һәм композицияһында классик алымдарҙың  неоготика элементтары менән берләштереү өлгөһө.